CELEX: 
Language: lt
Date: 2018-07-09 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Europos Parlamento ir Tarybos reglamento (ES) Nr. 211/2011 dėl piliečių iniciatyvos III priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamento (ES) Nr. 211/2011 16 straipsnyje Komisijai suteikiami įgaliojimai naudojantis teise priimti deleguotuosius teisės aktus pagal 17 straipsnį ir laikantis 18 ir 19 straipsniuose nustatytų sąlygų priimti reglamento priedų pakeitimus neviršijant atitinkamų reglamento nuostatų apimties.
            
            
               Reglamento 5 straipsnio 1 dalyje nustatyta, kad iš pasirašiusiųjų surinkdami pritarimo pareiškimus piliečių iniciatyvų organizatoriai turi naudoti tik tas formas, kurios atitinka reglamento III priede pateiktus modelius. Šiose formose pasirašiusieji turi pateikti skirtingus duomenis, priklausomai nuo valstybės narės, iš kurios jie yra (pasirašiusiojo gyvenamosios vietos valstybės narės ar pilietybės valstybės narės). 
            
            
               Formose pateiktas privatumo pareiškimas, kuriuo pasirašiusieji informuojami apie tai, kaip bus tvarkomi jų asmens duomenys. Tame dokumente daroma nuoroda į Direktyvą 95/46/EB ir iš šios direktyvos kylančius reikalavimus.
            
            
               2018 m. gegužės 25 d. pradėtas taikyti Reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).
            
            
               Bendrojo duomenų apsaugos reglamento 94 straipsnyje nurodyta, kad nuorodos į Direktyvą 95/46/EB laikomos nuorodomis į Reglamentą (ES) 2016/679. 
            
            
               Bendrojo duomenų apsaugos reglamento 13 straipsnyje nustatyta, kokia informacija turi būti pateikta, kai asmens duomenys renkami iš duomenų subjekto.
            
            
               Komisija turi priimti šį aktą, kad iš dalies pakeistų pritarimo pareiškimo formų modeliuose pateiktą privatumo pareiškimą ir tas formas pritaikytų prie Bendrojo duomenų apsaugos reglamento nuostatų. 
            
            
            
               Pakeitimais siekiama nustatyti, kad duomenų subjektams būtų pateikta:
            
            
               a) atnaujintos nuorodos į taikytinus asmens duomenų apsaugos srities teisės aktus;
            
            
               b) papildoma informacija, kurią duomenų valdytojas turi pateikti rinkdamas asmens duomenis iš duomenų subjektų, kaip nustatyta Bendrojo duomenų apsaugos reglamento 13 straipsnyje. 
            
            
               Ši informacija apima informaciją apie duomenų subjekto teises, susijusias su jo duomenų tvarkymu, informaciją apie teisę pateikti skundą priežiūros institucijai, duomenų valdytojo (organizatoriaus) ir duomenų apsaugos pareigūno (jei yra) kontaktinius duomenis, duomenis gausiančių ir tvarkysiančių kompetentingų nacionalinių valdžios institucijų ir nacionalinių duomenų apsaugos institucijų kontaktinius duomenis.  
            
            
               2.KONSULTACIJOS PRIEŠ PRIIMANT AKTĄ
            
            
               Atsižvelgiant į tai, kad Komisijos diskrecija dėl atitinkamų pakeitimų yra ribota, buvo laikoma, kad viešos konsultacijos, poveikio vertinimas ir akto projekto paskelbimas siekiant gauti suinteresuotųjų asmenų pastabų yra nereikalingi. Komisija privalo iš dalies pakeisti reglamento III priedą, kad jis būtų suderintas su nauja duomenų apsaugos teisine baze, visų pirma su Bendrojo duomenų apsaugos reglamento, kuriuo 2018 m. gegužės 25 d. panaikinta ir pakeista Direktyva 95/46/EB, nuostatomis.
            
            
               Su valstybėmis narėmis konsultuotasi per Komisijos piliečių iniciatyvos ekspertų grupę. Į jų nuomones atsižvelgta šiame deleguotajame akte. Atitinkamame Komisijos ekspertų grupės posėdyje dalyvavo Europos Parlamento ekspertai, kuriems, laikantis Bendrajame Europos Parlamento ir Komisijos susitarime nustatytos konkrečios tvarkos, buvo pateikta visa su posėdžiu susijusi informacija ir dokumentai. 
            
            
               3.DELEGUOTOJO AKTO TEISINIAI ASPEKTAI
            
            
               Šiuo aktu iš dalies keičiamos Reglamento (ES) Nr. 211/2011 III priede pateiktos privatumo pareiškimo formos A ir B dalys. 
            
         
         
            
               Akte nustatyta, kad pritarimo pareiškimuose pasiūlytos iniciatyvos organizatoriams pateikti asmens duomenys bus naudojami tik su pritarimu tai iniciatyvai susijusiais tikslais, o kompetentingos nacionalinės valdžios institucijos galės su jais susipažinti ir juos tvarkyti tik siekdamos pagal Reglamento (ES) Nr. 211/2011 8 straipsnį patikrinti ir patvirtinti gautų galiojančių pritarimo šiai pasiūlytai piliečių iniciatyvai pareiškimų skaičių. Kaip nurodyta Bendrojo duomenų apsaugos reglamento III skyriuje, akte taip pat nustatyta, kad duomenų subjektai turi teisę prašyti organizatorių leisti susipažinti su savo asmens duomenimis, juos ištaisyti, ištrinti ir apriboti jų tvarkymą. 
            
            
               Pagal Reglamento (ES) Nr. 211/2011 9 straipsnį akte taip pat nustatyta, kad pritarimo pareiškimus ir visas jų kopijas organizatoriai saugos ne ilgiau kaip 18 mėnesių nuo pasiūlytos piliečių iniciatyvos registracijos dienos arba vieną mėnesį nuo tos iniciatyvos pateikimo Komisijai dienos, atsižvelgiant į tai, kuris terminas sueina anksčiau. Administracinio arba teismo proceso atveju jie gali būti saugomi ilgesnį laiką, bet ne ilgiau kaip vieną savaitę nuo minėto proceso baigimo dienos. Nedarant poveikio galimybei imtis kitų administracinių arba teisminių teisių gynimo priemonių, kiekvienas duomenų subjektas turi teisę pateikti skundą duomenų apsaugos institucijai, visų pirma valstybėje narėje, kurioje yra jo nuolatinė gyvenamoji vieta, darbo vieta arba vieta, kurioje padarytas įtariamas pažeidimas, jeigu duomenų subjektas mano, kad su juo susiję asmens duomenys tvarkomi pažeidžiant Bendrąjį duomenų apsaugos reglamentą.
            
            
               Be to, akte nustatyta, kad turi būti pateikti: duomenų valdytojo (organizatoriaus), su kuriuo galima susisiekti naudojantis pritarimo pareiškimo formoje nurodytais registruotų asmenų ryšiams duomenimis, kontaktiniai duomenys; pritarimo pareiškimo formoje nurodyti duomenų apsaugos pareigūno (jei yra) kontaktiniai duomenys, Europos Komisijos registre pateikti iniciatyvos interneto adresu; asmens duomenis gausiančios ir tvarkysiančios kompetentingos nacionalinės valdžios institucijos ir nacionalinių duomenų apsaugos institucijų kontaktiniai duomenys, pateikti adresu 
               
                  http://ec.europa.eu/citizens-initiative/public/data-protection?lg=lt
               
               .
            
            
               KOMISIJOS DELEGUOTASIS REGLAMENTAS (ES) …/...
            
            
               2018 07 09
            
            
               kuriuo iš dalies keičiamas Europos Parlamento ir Tarybos reglamento (ES) Nr. 211/2011 dėl piliečių iniciatyvos III priedas 
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos
                  1
               , ypač į jo 16 straipsnį, 
            
            
               kadangi:
            
            
               (1)Reglamento (ES) Nr. 211/2011 5 straipsnio 1 dalyje nustatyta, kad iš pasirašiusiųjų surinkdami pritarimo pareiškimus piliečių iniciatyvų organizatoriai turi naudoti tik tas formas, kurios atitinka to reglamento III priede pateiktus modelius;
            
            
               (2)pritarimo pareiškimo formose pateiktas privatumo pareiškimas, kuriame išdėstyta informacija apie tai, kaip gali būti tvarkomi pasirašiusiųjų asmens duomenys ir kokios yra jų, kaip duomenų subjektų, teisės. Privatumo pareiškime daroma nuoroda į panaikintą Europos Parlamento ir Tarybos direktyvą 95/46/EB
                  2
               ; 
            
            
               (3)Direktyva 95/46/EB buvo panaikinta Reglamentu (ES) 2016/679
                  3
               . Reglamentas (ES) 2016/679 pradėtas taikyti 2018 m. gegužės 25 d.;
            
            
               (4)Reglamento (ES) 2016/679 13 straipsnyje nurodyta, kokią informaciją duomenų valdytojas turi pateikti gavęs asmens duomenis iš duomenų subjektų tais atvejais, kai iš duomenų subjekto renkami asmens duomenys. Nuo šiol tokia informacija turėtų būti nurodyta pritarimo pareiškimo formos modelyje pateiktame privatumo pareiškime;
            
            
               (5)pagal Reglamento (ES) 2016/679 94 straipsnį nuorodos į panaikintą Direktyvą 95/46/EB turi būti laikomos nuorodomis į Reglamentą (ES) 2016/679. Aiškumo, teisinio tikrumo ir skaidrumo sumetimais privatumo pareiškime pateikta nuoroda turėtų būti atnaujinta; 
            
            
               (6)todėl Reglamento (ES) Nr. 211/2011 III priedas turėtų būti atitinkamai iš dalies pakeistas;
            
            
               (7)pagal Europos Parlamento ir Tarybos reglamento (EB) Nr. 45/2001
                  4
                28 straipsnio 2 dalį buvo konsultuojamasi su Europos duomenų apsaugos priežiūros pareigūnu,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 211/2011 III priedas iš dalies keičiamas taip:
            
         
         
            
               1)Pritarimo pareiškimo formos modelio A dalies pabaigoje pateikto privatumo pareiškimo tekstas pakeičiamas šiuo tekstu:
            
            
               „Privatumo pareiškimas. Remiantis Bendruoju duomenų apsaugos reglamentu, šioje formoje pateikti jūsų asmens duomenys bus naudojami tik su pritarimu iniciatyvai susijusiais tikslais, o kompetentingos nacionalinės valdžios institucijos galės su jais susipažinti tik tikrinimo ir tvirtinimo tikslais. Jūs turite teisę prašyti šios iniciatyvos organizatorių leisti susipažinti su savo asmens duomenimis, juos ištaisyti, ištrinti ir apriboti jų tvarkymą. 
            
            
               Jūsų duomenis organizatoriai saugos ne ilgiau kaip 18 mėnesių nuo pasiūlytos piliečių iniciatyvos registracijos dienos arba vieną mėnesį nuo tos iniciatyvos pateikimo Komisijai dienos, atsižvelgiant į tai, kuris terminas sueina anksčiau. Administracinio arba teismo proceso atveju jie gali būti saugomi ilgesnį laiką, bet ne ilgiau kaip vieną savaitę nuo to proceso baigimo dienos.
            
            
               Nedarant poveikio galimybei imtis kitų administracinių arba teisminių teisių gynimo priemonių, turite teisę bet kuriuo metu pateikti skundą duomenų apsaugos institucijai, visų pirma valstybėje narėje, kurioje yra jūsų nuolatinė gyvenamoji vieta, darbo vieta arba vieta, kurioje padarytas įtariamas pažeidimas, jeigu manote, kad jūsų asmens duomenys tvarkomi neteisėtai.
            
            
               Piliečių iniciatyvos organizatoriai yra duomenų valdytojai, kaip apibrėžta Bendrajame duomenų apsaugos reglamente, ir su jais galima susisiekti naudojantis šioje formoje pateiktais duomenimis. 
            
            
               Duomenų apsaugos pareigūno (jei yra) kontaktiniai duomenys Europos Komisijos registre pateikti šios iniciatyvos interneto adresu, kuris nurodytas šioje formoje.
            
            
               Jūsų asmens duomenis gausiančios ir tvarkysiančios kompetentingos nacionalinės valdžios institucijos ir nacionalinių duomenų apsaugos institucijų kontaktiniai duomenys pateikti adresu 
               
                  http://ec.europa.eu/citizens-initiative/public/data-protection?lg=lt
               
               .“
            
            
               2)Pritarimo pareiškimo formos modelio B dalies pabaigoje pateikto privatumo pareiškimo tekstas pakeičiamas šiuo tekstu:
            
            
               „Privatumo pareiškimas. Remiantis Bendruoju duomenų apsaugos reglamentu, šioje formoje pateikti jūsų asmens duomenys bus naudojami tik su pritarimu iniciatyvai susijusiais tikslais, o kompetentingos nacionalinės valdžios institucijos galės su jais susipažinti tik tikrinimo ir tvirtinimo tikslais. Jūs turite teisę prašyti šios iniciatyvos organizatorių leisti susipažinti su savo asmens duomenimis, juos ištaisyti, ištrinti ir apriboti jų tvarkymą. 
            
            
               Jūsų duomenis organizatoriai saugos ne ilgiau kaip 18 mėnesių nuo pasiūlytos piliečių iniciatyvos registracijos dienos arba vieną mėnesį nuo tos iniciatyvos pateikimo Komisijai dienos, atsižvelgiant į tai, kuris terminas sueina anksčiau. Administracinio arba teismo proceso atveju jie gali būti saugomi ilgesnį laiką, bet ne ilgiau kaip vieną savaitę nuo to proceso baigimo dienos.
            
            
               Nedarant poveikio galimybei imtis kitų administracinių arba teisminių teisių gynimo priemonių, turite teisę bet kuriuo metu pateikti skundą duomenų apsaugos institucijai, visų pirma valstybėje narėje, kurioje yra jūsų nuolatinė gyvenamoji vieta, darbo vieta arba vieta, kurioje padarytas įtariamas pažeidimas, jeigu manote, kad jūsų asmens duomenys tvarkomi neteisėtai.
            
            
               Piliečių iniciatyvos organizatoriai yra duomenų valdytojai, kaip apibrėžta Bendrajame duomenų apsaugos reglamente, ir su jais galima susisiekti naudojantis šioje formoje pateiktais duomenimis. 
            
            
               Duomenų apsaugos pareigūno (jei yra) kontaktiniai duomenys Europos Komisijos registre pateikti šios iniciatyvos interneto adresu, kuris nurodytas šioje formoje.
            
            
               Jūsų asmens duomenis gausiančios ir tvarkysiančios kompetentingos nacionalinės valdžios institucijos ir nacionalinių duomenų apsaugos institucijų kontaktiniai duomenys pateikti adresu 
               
                  http://ec.europa.eu/citizens-initiative/public/data-protection?lg=lt
               
               .“
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas yra privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 07 09
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 65, 2011 3 11, p. 1. 
               
               
                  
                     (2)
                  
                        1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).
               
               
                  
                     (3)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
               
               
                  
                     (4)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).